Pohjanmaan maakunnassa perustettiin viime syksynä poliittinen viiteryhmä (siirryt toiseen palveluun) valmistelemaan maakuntauudistusta. Ryhmän tehtävä on tuoda valmistelutyöhön poliittista näkemystä.

Maakunnan kaikki kunnat nimesivät ryhmään edustajansa. Lopputuloksena viiteryhmään (siirryt toiseen palveluun) kuuluu nyt 13 ruotsalaista kansanpuoluetta (RKP) edustavaa henkilöä, yksi edustaja kokoomuksesta ja yksi keskustasta. Suuressa osassa Pohjanmaan kuntia RKP on suurin puolue. (siirryt toiseen palveluun)

Nyt viiteryhmän kokoonpanosta on noussut kohu. Ensimmäisenä siihen kiinnitti huomiota sanomalehti Pohjalainen (siirryt toiseen palveluun).

Yksi arvostelijoista on kansanedustaja ja Pohjanmaan maakuntavaltuuston toinen varapuheenjohtaja Susanna Koski (kok).

– Vaikka RKP saattaa olla tällä alueella valtaa pitävä puolue, se ei ole mikään otanta tästä väestöstä. Suomenkielisten kannattaa ihan tosissaan miettiä, mitä tämä tarkoittaa, Susanna Koski sanoo.

Koski on huolissaan siitä, että poliittista näkemystä valmistelutyöhön tuova ryhmä on nyt poliittisesti epäedustava.

– Ei ole ydinkysymys, että kyse on RKP:sta. Toki siinäkin ongelma on se, että valtakunnallisella tasolla se on pienellä kannatuksella oleva puolue, mutta meidän maakunnassa se olisi näin merkittävällä tasolla valmistelussa.

Vaikka RKP saattaa olla tällä alueella valtaa pitävä puolue, se ei ole mikään otanta tästä väestöstä. Susanna Koski

Koski pitää erikoisena sitä, että poliittinen viiteryhmä koottiin kuntien edustajista. Hän muistuttaa, että jatkossa uudessa maakunnassa organisaatiota ohjaavat poliittiset puolueet maakuntavaltuustossa ja -hallituksessa.

– Uuteen maakuntaan valitaan organisaatiota ohjaamaan edustajat poliittisin perustein. Mielestäni kuntaperusteinen ratkaisu oli erikoinen, Koski sanoo.

Kaikki puolueet kutsutaan mukaan

Viiteryhmästä noussut kohu pakottaa nyt Pohjanmaan liiton muuttamaan sen kokoonpanoa (siirryt toiseen palveluun). Liitto lähettää (siirryt toiseen palveluun)lähiaikoina puolueille kirjeen asiasta.

– Täydennämme ryhmää niin, että kaikki puolueet ovat edustettuina, sanoo Pohjanmaan liiton maakuntajohtaja Kaj Suomela.

Poliittiseen viiteryhmään kutsutaan yksi edustaja kaikista poliittisista puolueista, jotka eivät ole vielä siinä mukana.

Pohjanmaan liitto perustelee (siirryt toiseen palveluun) poliittisen viiteryhmän alkuperäistä kokoonpanoa sillä, että kunnissa tehdään sosiaali- ja terveydenhuollon integraatioon liittyvät päätökset ja suurin osa maakuntaan siirtyvästä henkilöstöstä ja omaisuudesta siirtyy juuri kunnista.

Jokaisesta kunnasta haluttiin siis edustaja ryhmään.

– He luovuttavat noin 50 prosenttia henkilöstöstään uuteen maakuntaan. Oli heidän nimitettävissään kenet he haluavat mukaan, Suomela sanoo.

Pohjanmaan liitto ottaa viime päivien kohuun kantaa (siirryt toiseen palveluun) nettisivuillaan. Liitto muistuttaa, että valmistelutyö tapahtuu väliaikaisessa valmistelutoimielimessä ja työryhmissä, kun taas viiteryhmä on viestintäkanava valmistelun ja kuntien välillä.

Pohjanmaan liiton kyltti. Anna Wikman / Yle

"Esittelijällä on politiikassa paljon valtaa"

Kansanedustaja Susanna Koski kyseenalaistaa myös poliittisen viiteryhmän laajentamisen. Hänen mukaansa tietyin perustein valittua ryhmää ei voi laajentaa toisin perustein. Myös ryhmän kasvava koko arveluttaa.

– Kun ryhmän koko kasvaa epätarkoituksenmukaisesti, valmistelu siirtyy aivan toisaalle, vaikka valtuusto tekee lopulliset päätökset. Esittelijällä on politiikassa paljon valtaa, Koski heittää.

Koski on huolissaan myös siitä, että esimerkiksi Etelä-Pohjanmaalla ollaan hänen mukaansa valmistelussa Pohjanmaata edellä. Hän peräänkuuluttaakin Pohjanmaan liiton valtuustolle tilannekatsausta siitä, missä mennään ja miten valmisteluun annetut resurssit on käytetty.

– Maakunta saa päättää resursseista ja on paljon erityiskysymyksiä, mitä täällä pitää ehkä ottaa huomioon. Siksi on tärkeätä, että demokratiaa on kunnioitettu myös valmistelussa.

Pohjanmaalla suomenkieliset vähemmistönä

RKP:n puheenjohtaja Anna-Maja Henriksson on seurannut Pohjanmaan liiton poliittisesta viiteryhmästä käytyä keskustelua mediasta. Hän sanoo ymmärtävänsä, että alueella, jossa RKP on monessa kunnassa suurin puolue, tällainen tilanne on voinut syntyä.

– Samalla katson, että on tärkeätä, että kun näin isoa uudistusta tehdään, siinä on mahdollisimman laaja edustus ja eri puolueet edustettuina, Henriksson sanoo.

Henriksson pitää hyvänä sitä, että Suomen viiteen kaksikieliseen maakuntaan on vireillä kielivähemmistöjen etua ajavat vaikuttamiselimet. Pohjanmaa on maakunnista ainoa, joissa vähemmistönä ovat suomenkieliset. Henriksson jopa vahvistaisi suunniteltujen vaikuttamiselinten asemaa.

– Näkisin niin, että se pitäisi muuttaa lautakunnaksi. On tärkeää, että on vähemmistökielen asiat tulevat hoidetuksi ja valtuustot ja hallitukset pysyvät mukana siinä, mitä tarvitaan, että palvelut toimisivat sekä suomeksi että ruotsiksi parhaalla mahdollisella tavalla, Henriksson sanoo.

Kompromissia haetaan

Pohjanmaan liiton maakuntavaltuusto on koolla seuraavan kerran ensi maanantaina (14. toukokuuta). Sanomalehti Pohjalaisessa (siirryt toiseen palveluun) Pohjanmaan maakuntavaltuuston puheenjohtaja Matias Mäkynen toteaa (8.5.), että asiassa pyritään löytämään kompromissi sitä ennen.

Poliittisen viiteryhmän seuraava kokoontuminen on 19. kesäkuuta (siirryt toiseen palveluun).